CELEX: 62009CN0522
Language: el
Date: 2009-12-15 00:00:00
Title: Υπόθεση C-522/09: Προσφυγή της 15ης Δεκεμβρίου 2009 — Ευρωπαϊκή Επιτροπή κατά Ρουμανίας

27.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/20
            
         Προσφυγή της 15ης Δεκεμβρίου 2009 — Ευρωπαϊκή Επιτροπή κατά Ρουμανίας
   (Υπόθεση C-522/09)
   2010/C 51/31
   Γλώσσα διαδικασίας: η ρουμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: D. Recchia και L. Bouyon)
   
      Καθής: Ρουμανία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, μη έχοντας χαρακτηρίσει, επαρκώς κατ’ αριθμό και επιφάνεια, ως ζώνες ειδικής προστασίας τα πλέον κατάλληλα εδάφη για τη διατήρηση των απαριθμούμενων στο παράρτημα I της οδηγίας 79/409/ΕΟΚ (1) ειδών πτηνών και των αποδημητικών πτηνών, η έλευση των οποίων είναι τακτική στο έδαφός της, η Ρουμανία παρέβη τις υποχρεώσεις που υπέχει από το άρθρο 4, παράγραφοι 1 και 2, της οδηγίας·
            
         
               —
            
            
               να καταδικάσει τη Ρουμανία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η οδηγία 79/409/ΕΟΚ του Συμβουλίου, της 2ας Απριλίου 1979, περί της διατηρήσεως των αγρίων πτηνών, όπως τροποποιήθηκε, διέπει τη διατήρηση του συνόλου των ειδών πτηνών τα οποία διαβιούν εκ φύσεως σε άγρια κατάσταση στο ευρωπαϊκό έδαφος των κρατών μελών. Οι απορρέουσες από τις διατάξεις της οδηγίας υποχρεώσεις εφαρμόζονται στη Ρουμανία από την ημερομηνία της προσχωρήσεώς της (ήτοι από 1ης Ιανουαρίου 2007) και, συνακόλουθα, η Ρουμανία υπέχει την υποχρέωση να προσδιορίσει τις ζώνες ειδικής προστασίας στο έδαφός της, σύμφωνα με το άρθρο 4, παράγραφοι 1 και 2, της οδηγίας.
   Εν συνεχεία της εξετάσεως των ζωνών ειδικής προστασίας τις οποίες χαρακτήρισαν οι ρουμανικές αρχές, η Επιτροπή εκτιμά ότι ο προσδιορισμός των πλέον καταλλήλων ως ζωνών ειδικής προστασίας εδαφών είναι ανεπαρκής κατ’ αριθμό και κατ’ επιφάνεια.
   Στην προκειμένη περίπτωση, οι χαρακτηρισθείσες από τη Ρουμανία ζώνες ως ζώνες ειδικής προστασίας εξετάστηκαν σε σχέση με την απογραφή των σημαντικών για την ορνιθοπανίδα περιοχών, απογραφή στην οποία προέβη η οργάνωση BirdLife International, καθώς και την παρεμφερή ανάλυση την οποία πραγματοποίησε η Societatea Ornitologică Română [Ρουμανική Ορνιθολογική Εταιρία]. Η διαδικασία χαρακτηρισμού των σημαντικών για την ορνιθοπανίδα περιοχών στη Ρουμανία ολοκληρώθηκε το 2007 με τον προσδιορισμό 130 σημαντικών για την ορνιθοπανίδα περιοχών.
   Επί συνόλου 130 σημαντικών για την ορνιθοπανίδα περιοχών, καλυπτουσών επιφάνεια 4 157 500 εκταρίων, μόνον οι 108 περιοχές, καλύπτουσες επιφάνειες 2 998 700 εκταρίων, κατετάγησαν από τις ρουμανικές αρχές ως ζώνες ειδικής προστασίας. Μεταξύ των 108 αυτών περιοχών, μόνον οι 38 χαρακτηρίστηκαν εξ ολοκλήρου ζώνες ειδικής προστασίας.
   Ομοίως, 21 σημαντικές για την ορνιθοπανίδα περιοχές, καλύπτουσες επιφάνεια 341 013 εκταρίων, δεν έχουν ακόμη χαρακτηριστεί ως ζώνες ειδικής προστασίας στη Ρουμανία, ενώ οι επιφάνειες 71 ζωνών ειδικής προστασίας διαφέρουν σημαντικά από εκείνες των σημαντικών για την ορνιθοπανίδα περιοχών.
   Επιπλέον, πέραν των προεκτεθέντων, μολονότι 71 σημαντικές για την ορνιθοπανίδα περιοχές δεν έχουν ακόμη χαρακτηριστεί εξ ολοκλήρου ως ζώνες ειδικής προστασίας και 21 σημαντικές για την ορνιθοπανίδα περιοχές δεν έχουν περιληφθεί στη διαδικασία χαρακτηρισμού, οι ρουμανικές αρχές δεν υπέβαλαν καμία απογραφή και καμία επιστημονική μέθοδο δικαιολογούσα παρόμοια διαφορά μεταξύ των σημαντικών για την ορνιθοπανίδα περιοχών και των ζωνών ειδικής προστασίας τις οποίες αυτές χαρακτήρισαν.
   Ο συγκεκριμένος μη προσδιορισμός ή ο μερικός προσδιορισμός των διαφόρων σημαντικών για την ορνιθοπανίδα περιοχών έχει ως αποτέλεσμα τη μη λήψη μέτρων προστασίας τόσον όσον αφορά ειδικότερα τα μνημονευόμενα στο παράρτημα I της οδηγίας 79/409/ΕΟΚ είδη, όσο και τα αποδημητικά είδη, κατά παράβαση του άρθρου 4, παράγραφοι 1 και 2, της οδηγίας 79/409.
   Κατόπιν αυτού, η Επιτροπή εκτιμά ότι, λόγω του ανεπαρκούς χαρακτηρισμού ζωνών ειδικής προστασίας, τόσο κατ’ αριθμόν όσο και κατ’ επιφάνεια, η Ρουμανία παρέβη τις υποχρεώσεις που υπέχει από το άρθρο 4, παράγραφοι 1 και 2, της οδηγίας 79/409.
   
      (1)  Οδηγία 79/409/ΕΟΚ του Συμβουλίου, της 2ας Απριλίου 1979, περί της διατηρήσεως των αγρίων πτηνών (ΕΕ ειδ. έκδ. 15/001, σ. 202).